Jyväskylän hiihtolatuja on alettu kunnostaa – hiihtää voi jo omalla vastuulla

Valaistujen latureittien latupohjia on ryhdytty tamppaamaan kaikilla ulkoilualueilla.

Helmikuussa 2014 lunta riitti niin, että keskustassakin pääsi hiihtämään. Mikko Lundell

Aino Elomäki

Hiihtolatuja on alettu jo kunnostaa Jyväskylässä.

Joulukuun alun kirpeä pakkassää ja runsaat lumisateet ovat mahdollistaneet kunnostuksen aloituksen, kaupungilta kerrotaan.

Valaistujen latureittien latupohjia on ryhdytty tamppaamaan kaikilla ulkoilualueilla. Varsinaisia latu-uria ei kuitenkaan voi vielä tehdä, sillä lunta on liian vähän. Tällä hetkellä hiihto onnistuu omalla vastuulla parhaiten vapaalla tyylillä olosuhteet huomioiden ja varovaisuutta noudattaen.

Parhaat lumiolosuhteet ovat tällä hetkellä Tikkakosken kuntoradalla ja Ladun majan alueella Soidenlammella. Lisäksi ensilumenlatu Laajavuoressa on edelleen käytössä.

Sen sijaan Palokan Touruvuoressa ja Vaajakosken Sulunperällä metsähakkuut hankaloittavat latujen valmistelua joulukuun puoliväliin asti.

Tarkemmat ajantasaiset tiedot Jyväskylän seudun latujen olosuhteista löytää Latuinfosta.